b'\n_START_ARTICLE_\nToaletni papir\n_START_PARAGRAPH_\nToaletni papir ali strani\xc5\xa1\xc4\x8dni papir (pogovorno tudi WC-papir ali kar rolica, ker je navit na tulec v obliki role, zvitka) je (po navadi) mehek izdelek iz papirja, ki se ga uporablja pri osebni higieni po opravljeni defekaciji ali urinaciji. Prav tako se lahko uporabi za druge namene, kot na primer za brisanje manj\xc5\xa1ega razlitja._NEWLINE_Od navadnih rob\xc4\x8dkov se razlikuje prav v sestavi, oblikovan je namre\xc4\x8d tako, da se v greznicah la\xc5\xbeje razgrajuje._NEWLINE_Toaletni papir je lahko eno-, dvo-, tro- ali ve\xc4\x8dslojen, kar pomeni da je v enem kosu zdru\xc5\xbeenih ve\xc4\x8d listi\xc4\x8dev za udobnej\xc5\xa1o uporabo, oja\xc4\x8danje ali pove\xc4\x8danje vpojnosti. Pogosto je tudi obarvan, porisan (najrazli\xc4\x8dnej\xc5\xa1i vzorci ali celo sudoku), ima vtisnjen \xc5\xbeig ali dodane vonjave, kar pa ob\xc4\x8dasno povzro\xc4\x8da te\xc5\xbeave pri potro\xc5\xa1nikih z razli\xc4\x8dnimi alergijami. Prav tako obstajata dva na\xc4\x8dina orientacije toaletnega papirja._NEWLINE_Najve\xc4\x8dja razlika med vrstami toaletnega papirja je v uporabljenem papirju. Zaradi varovanja okolja je danes ve\xc4\x8dinama izdelan iz recikliranega papirja._NEWLINE_Njegov izvor sega v leto 1862. Kljub temu pa prve omembe uporabe papirja za toaletne namene segajo v 6. stoletje na Kitajskem.'